Albertus, Dei gratia Romanorum rex semper augustus, universis sacri Romani imperii fidelibus presentes litteras inspecturis gratiam suam et omne bonum. Totiens regie celsitudinis sceptrum extollitur a bonis et ipsius status sublimatur quotiens nobilium et fidelium suorum vota benigno respiciuntur affectu, et ad ipsorum jura et libertates servandas ac commoditates augendas gratiosa protectio principis invenitur. Cum enim omnis gloria sive potentia principatus in fidelium consistat solidata fortuna, expediens arbitramur et condecens ut simus fidelibus et in justis petitionibus faciles et in gratia liberales. Noscat igitur presens etas et futuri temporis successura posteritas quod nos, anno Domini millesimo ducentesimo nonagesimo nono, quindecimo kalendas aprilis, vidimus et coram majestate nostra perlegi fecimus litteras inspecturis (sic) non cancellatas, non abolitas et omni suspectione carentes, cum vero sigillo inclite recordationis serenissimi domini Rodulphi, Romanorum regis, genitoris et predecessoris nostri carissimi, formam que sequitur continentes: Rodulphus, Dei gratia Romanorum rex semper augustus, universis sacri Romani imperii fidelibus gratiam suam et omne bonum. Ad universitatis vestre notitiam presentis scripti serie cupimus pervenire quod nos, attendentes multiformia meritorum insignia nec non gratuita servicia quibus erga nos et sacrum Romanum imperium nobilis vir Johannes de Cabilone, dominus de Arlato, enituit et enitere poterit in futurum, ex hoc ipsum in nostrum et Romani imperii vassallum volentes conquirere, ex liberalitate regia eidem Johanni et suis heredibus concedimus et donamus irrevocabiliter quod in perpetuum de qualibet balla, seu sacco vel saccis, [seu trosello vel trosellis, seu fardello vel fardellis], continentibus quantitatem unius balle vel circiter lanarum, pannorum, telarum, piperis, pellium, nec non ceterarum mercium, quocunque nomine censeantur vel vocentur, transeuntium per castrum suum Joigne, recipiat et habeat, nostra et imperiali auctoritate, decem solidos lausannensium denariorum, nomine pedagii vel conductus; de ceteris vero mercibus [et equis] per dictum castrum transeuntibus eodem nomine habeat et recipiat ad modum et consuetudinem castri de Cletis, que conservabatur tempore confectionis presentium litterarum, maxime ut dictus Johannes mercatoribus transeutibus [per dictum castrum infra terminos consuetos in terra dicti castri] securitatem justa posse [suum] prestare valeat in conductu. Cum pedagium actenus in dicto castro de Joigne recipi consuetum onera conductus non valeat supportare, item damus et concedimus eidem Johanni et heredibus suis [irrevocabiliter] quod im perpetuum recipiant [et habeant] de qualibet balla vel sacco seu saccis, [seu trosello vel trosellis, seu fardello vel fardellis], prout superius dictum est, [undecumque sint, tam de Bisuncio quam de aliunde], tam lanarum quam pannorum, quam telarum, piperis, pellium, [equorum], nec non ceterarum mercium, prout superius est expressum, transeuntium per archiepiscopatus Bisuntinum, Lugdunensem, Viennensem et episcopatum Valentinum, decem solidos lausannensium denariorum, nomine pedagii vel conductus. Et hec omnia damus et concedimus dicto Johanni et heredibus suis irrevocabiliter in feodum ligium a nobis et sacro Romano imperio [successive] in perpetuum possidenda, [habenda] et tenenda, salva fidelitate comitis et ducis Burgundie. Presentium testimonio litterarum inducimus rei testimonium, et [in] memoriam perpetuam nostre majestatis sigillo premissa duximus roboranda. Actum et datum in castris ante Belnam [Bernam], XV kalendas octobris [idibus septembris], indictione Ia, anno Domini millesimo CC octogesimo octavo, regni vero nostri anno XVº (Cette date se traduit par le 13 ou le 17 septembre 1288). Item, Rodulphus, Dei gratia Romanorum rex semper augustus, universis sacri Romani imperii fidelibus presentes litteras iuspecturis gratiam suam et omne bonum. Accedens jam pridem nostre majestatis presentiam, nobilis vir Rolinus, dominus Novi Castri, filius quondam Amedei, domini de Novo Castro, fidelis noster dilectus, castrum quod dicitur Novum Castrum et villam ipsius castri super lacum Lausannensis dyocesis sita, cum allodiis, feodis et retrofeodis, cum judiciis, pedagiis, jurisdictionibus, aquis, aquarum decursibus et nigras jures ac rebus aliis, quocumque nomine censeantur, que idem a nobis et imperio tenebat in feodum, in manus nostras libere resignavit. Nos itaque, considerantes imperium sublimioris fastigii incrementa suscipere cum generosa prosapie viros pollentes nobis et imperio ad debitricis fidelitatis homagium vendicamus, ad preces predicti Rolini, nobili viro Johanni de Cabilone, domino de Allato, fratri et fideli nostro dilecto, ad cujus utique honorem et profectum votivis aspiramus affectibus, predictum castrum et villam cum feodis, retrofeodis et aliis premissis omnibus, a nobis et imperio per eum et suos heredes legitimos in feodum possidenda perpetuo, liberaliter concedimus ac eum de eodem feodo presentibus investimus, homagio tamen quod illustribus comiti Burgundie ac duci Burgundie prius prestitit sibi salvo. In cujus concessionis testimonium, presentes litteras sibi tradimus, nostre majestatis sigilli munimine communitas. Datum in castris ante Bernam, idibus septembris, indictione Ia, anno Domini M CC LXXX VIII, regni vero nostri anno XVº (le 13 septembre 1288). Item, Rodulphus, Dei gratia... Ut illos uberioris gratie benevolentia favorabilius prosequamur quorum merita gloriosa nostram celsitudinem et decorem imperii pervenustant, ratio consulit et jus suadet. Est itaque nobilis vir Johannes de Cabilone, dominus de Alato, noster et imperii fidelis dilectus, quem propter multiformia virtutum suarum bene merita nos delectat prevenire gloria et honore, cui de consensu nostrorum et imperii principum, ex regali beneficentia, duximus hanc gratiam faciendam ut ipse Johannes et sui heredes in terra sua possint cudere monetam, ad valorem denariorum parisiensium vel minoris valoris, in denariis vel obolis, ubi et quando sibi vel eis videbitur expedire, volentes ut in hujusmodi concessionis gratia a nullo hominum perturbentur, sed ea quiete et pacifice, nostra et imperii auctoritate, gaudeant et utan tur; ita tamen quod hoc jus cudende monete dictus Johannes de Cabilone et sui heredes a nobis et imperio habeant et teneant titulo feodali, et nobis et successoribus nostris in imperio prestare teneantur fidelitatis homagium de eodem. Volumus etiam ut prefatus Johannes et sui heredes predictam monetam in recto pondere et forma et justo numismate cudi faciant, exule qualibet diminutionis vel calumpnie fictione. In cujus rei testimonium, presens scriptum exinde conscribi et majestatis nostre sigillo fecimus communiri. Datum in Maguntia, IIII kalendas junii, indictione IVa, anno Domini Mº CCº nonagesimo primo, regni vero nostri anno XVIII (le 29 mai 1291). Item, Rodulphus, Dei gratia... Licet cunctos populos quos Romanum ambit imperium sub alis nostre protectionis satagamus alacriter amplecti, maxime tamen religiosos, qui mundi spretis illecebris serviunt Regi regum, desideramus ardentius sub tranquillitate pacis et quietis beatitudine respirare. Ad hoc habito respectu, guardiam seu custodiam monasterii Sancti Eugendi dicti de Jou, cum omnibus suis possessionibus, jurisdictionibus, pertinentiis, dominiis et juribus quibuscumque, quocumque nomine censeantur, quas vel que idem monasterium, nobis et imperio immediate subjectum, a nobis et dicto imperio tenere et possidere dignoscitur vel habere, spectabili viro Johanni de Cabilone, domino de Arlato, fideli nostro dilecto, cujus multiformia meritorum insignia preclara didicimus evidentia, pro tuitione, protectione, nec non viciniori deffensione, eo quod nos, propter longa locorum intersticia, ipsius monasterii negociis intendere commode non valemus, nostrorum principum de consilio, a nobis et imperio possidendas vel possidenda im perpetuum titulo feodali concedimus et donamus, volentes ut dictus Johannes de Cabilone et ejus heredes nostra et imperii auctoritate guardiam seu custodiam predicti monasterii, cum omnibus suis pertinentiis et juribus, prout superius sunt expressa, in feodo a nobis et imperio teneant, habeant et possideant, pacifice et quiete, et nobis ac successoribus nostris in imperio debite fidelitatis homagium faciant de eisdem. Preterea premissis adjungimus quod prefatus Johannes de Cabilone et sui heredes ac successores sepefatum monasterium Sancti Eugendi, cum omnibus suis possessionibus et pertinentiis, debent ab omnibus injuriis, gravaminibus et turbationibus quorumcumque fideliter preservare, et contra molestatores et injuriatores quoslibet defensare, protegere ac tueri. In cujus rei testimonium, presens scriptum exinde conscribi et majestatis nostre sigillo fecimus communiri. Datum in Maguntia, IIII kalendas junii, indictione IVa, anno Domini Mº CCº LXXXXI, regni vero nostri anno XVIII (29 mai 1291). Nos igitur ad grata et fructuosa que memoratus Johannes de Cabilone, dominus de Arlato, fidelis noster dilectus, inclite recordacionis domino Rodulpho, Romanorum regi, predecessori et genitori nostro predicto, continuatione laudabili impendit obsequia et nobis et imperio impendere poterit, gratiam nostre serenitatis inclinantes in eum, ac volentes ipsum ad instar ipsius genitoris insigniore prosequi gratia, omnes libertates, concessiones, indulgentias et gratias factas et privilegia eidem Johanni data per eundem genitorem nostrum, prout superius in omnibus et singulis suis articulis plenius est expressum, auctorite regia innovamus, approbamus, confirmamus ac presentis scripti patrocinio communimus. Nulli ergo omnino hominum liceat hanc nostre innovationis, approbationis et confirmationis paginam infringere vel ei ausu temerario contraire; si quis vero hec attemptare presumpserit, gravem majestatis nostre offensam se noverit incursurum. Datum in Constantia, XV kalendas aprilis, indictione XIIa, anno Domini Mº CC nonagesimo nono, regni nostri anno Iº.